投資策略

係指一個玩金融嘅人用嚟揀選投資組合嘅策略。

常用策略

喺廿一世紀初，比較常用嘅投資策略有以下呢啲：
價值投資：指個投資者集中買認為係價錢低得滯嘅嘅股票；採用價值投資嘅投資者認為，靠金融投資賺錢嘅重點在於「市場上嘅第啲投資者唔能夠準確噉評估啲公司嘅潛力」－佢哋認為自己要做嘅嘢係用基本分析對見到嘅上市公司作出分析，由呢啲分析嗰度搵出第啲人唔識珍惜嘅公司嘅股票，買入呢啲股票，而等到呢啲股票升嗰陣，自己就有賺。好出名嘅「股神」巴菲特就好鍾意用價值投資呢種策略。
增長投資：指個投資者集中買一啲升值潛力高嘅股票；採用增長投資嘅投資者著眼於市場同公司嘅增長潛力－佢哋會分析唔同產品嘅市場，睇吓邊啲產品嘅公司喺未來最有增長潛力，再睇吓呢啲產品嘅公司當中邊間最似會增長，然後就買入嗰啲公司嘅股票。廿一世紀初嘅研究指，增長投資嘅表現冇價值投資咁好。
動量投資：指個投資者集中買啲近排喺度升值嘅股票；動量投資嘅觀點主張，最能夠預測一隻股票嘅未來價錢嘅資訊就係嗰隻股票早排嘅價錢－就好似股價嘅上落會有動量噉，一隻股票愈升佢股升勢就會愈勁，一隻股票愈跌佢股跌勢就會愈勁，所以投資者要做嘅就係「買嗰排升勢勁嘅股票」同埋「賣嗰排跌勢勁嘅股票」。採取動量投資策略嘅投資者好睇重評估股價嘅升勢同跌勢，途中成日會用到數據科學上嘅技術。
平均成本法：同上述嗰幾隻策略唔互斥嘅做法；指揀好一隻策略，然後响一段時間內每隔一段時間就將一嚿特定嘅錢攞嚟按揀咗嗰隻策略嚟做投資，例：喺一年內每隔一個月就揼 1,000 文嚟做價值投資。呢種做法被指係低風險，因為用呢種做法嘅投資者頂嗮櫳都只係會損失定咗嗰嚿投資用嘅錢。
... 等等。

個人理財
投資組合
房地產

攷

拎
The Journal of Investment Strategies
 Quantopian Lecture Series

投資
策略